चिदंबरम, सिब्बल को हटाएं पीएम : भाजपा  
भाजपा ने प्रधानमंत्री मनमोहन सिंह से अपने कैबिनेट से गृह मंत्री पी चिदंबरम और दूरसंचार मंत्री कपिल सिब्बल को हटाने की मांग की।
केंद्रीय मंत्रिमंडल में फेरबदल से पूर्व भाजपा ने रविवार को प्रधानमंत्री मनमोहन सिंह से अपने कैबिनेट से गृह मंत्री पी चिदंबरम और दूरसंचार मंत्री कपिल सिब्बल को हटाने की मांग की।  भाजपा प्रवक्ता सैयद शाहनवाज हुसैन ने कहा, प्रधानमंत्री ने अपनी साफ छवि बनाई है लेकिन उनके मंत्रिमंडल के सदस्य भ्रष्ट हैं। प्रधानमंत्री को अपने मंत्रिमंडल को साफ सुथरा बनाना चाहिए और भ्रष्ट मंत्रियों के समूह के नेता के तौर पर उन्हें ऐसे मंत्रियों को बाहर का रास्ता दिखाना चाहिए। उन्होंने कहा, यह सर्वविदित है कि 1.76 लाख करोड़ रुपये (टू जी आवंटन) में तत्कालीन वित्त मंत्री का जुड़ाव सामने आया है। राजा अभी मंत्रिमंडल से बाहर है लेकिन वह भी इसका हिस्सा रहे हैं। लेकिन चिदंबरम अभी भी मंत्री है। देश चाहेगा कि प्रधानमंत्री इस विषय पर कोई निर्णय लें। सिब्बल को आड़े हाथों लेते हुए हुसैन ने कहा, एक निजी कंपनी जो प्रति जोन के हिसाब से 650 करोड़ रूपये के दंड का सामना कर रही थी, उसे सिब्बल ने घटाकर पांच करोड़ रूपये प्रति जोन कर दिया। सिब्बल को 50 करोड़ रूपये प्रति जोन को घटाकर पांच करोड़ रूपये प्रति जोन करने का अधिकार किसने दिया। सिब्बल पर रिलायंस टेलीकाम को ग्रामीण टेलीफोनी सेवा बंद करने के लिए 650 करोड़ रूपये के दंड को पांच करोड़ रूपये करने के आरोप लग रहे हैं। सिब्बल ने हालांकि इन आरोपों को दुर्भावना से प्रेरित बताया है और दावा किया है कि सभी नियमों का पालन किया गया।